Tlačová správa: **Rada posúdila žiadosti o výnimky na uplatňovanie kvóty pre slovenskú hudbu**

*Bratislava, 19. 12. 2018*

O udelenie výnimky týkajúcej sa povinnosti hrať stanovený podiel slovenských hudobných diel požiadali Radu pre vysielanie a retransmisiu verejnoprávny Rozhlas a televízia Slovenska pre svoje tri programové okruhy a šiesti komerční vysielatelia. **Rada rozhodla o všetkých do dnešného dňa doručených žiadostiach** na dnešnom zasadnutí. Výnimky, ktoré udelila v minulosti sú platné už len do konca roka 2018.

**Traja komerční vysielatelia a verejnoprávny RTVS pre svoje dve programové služby požiadali Radu o udelenie výnimky z povinnosti vyhradiť najmenej 25% (RTVS 35 %) času vysielania hudobných diel slovenským hudobným dielam. Ostatní traja komerční vysielatelia a vysielateľ RTVS pre jednu programovú službu, žiadali len čiastočnú výnimku,** a tododržiavanie podielu 20 % z času vysielania vyhradeného pre slovenské hudobné diela novým slovenským hudobným dielam.

**Rada zamietla všetky žiadosti o výnimky**. Z tohto dôvodu sú vysielatelia povinní dodržiavať zákonom stanovený podiel slovenskej hudby, ktorá má tvoriť štvrtinu vysielania hudobných diel za kalendárny mesiac, pričom jednu pätinu z nich majú tvoriť nové diela. Do podielu sa zarátavajú len skladby vysielané medzi 6. hodinou ráno a polnocou.

*Prehľad rozhodnutí o jednotlivých žiadostiach a udelených výnimkách:*

|  |  |  |
| --- | --- | --- |
| **Žiadateľ** | **Slovenské diela** | **Nové slovenské diela** |
| Rádio Best FM | Best FM Media spol. s r.o. | nepožiadal | zamietnutá |
| ALIGATOR – CLASSIC ROCK RADIO | Radio ON s.r.o. | zamietnutá | zamietnutá |
| Rádio Vlna | CORPORATE LEGAL, s. r. o. | zamietnutá | zamietnutá |
| Radio Patria | Rozhlas a televízia Slovenska | zamietnutá | zamietnutá |
| Rádio Devín | Rozhlas a televízia Slovenska | zamietnutá | zamietnutá |
| Rádio Pyramída  | Rozhlas a televízia Slovenska | nepožiadal | zamietnutá |
| Radio One Rock | RADIO ONE ROCK, s.r.o. | nepožiadal | zamietnutá |
| Radio One Retro | RADIO ROCK, s.r.o. | nepožiadal | zamietnutá |
| Rádio Anténa Rock | GES Slovakia, s.r.o. | zamietnutá | zamietnutá |

Kontakt pre médiá:

Mgr. Ivana Furjelová

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: ivana.furjelova@rvr.sk